
UKMERGĖS RAJONO SAVIVALDYBĖS ADMINISTRACIJOS 
ŠVIETIMO, KULTŪROS IR SPORTO SKYRIAUS NUOSTATAI

I SKYRIUS
BENDROSIOS NUOSTATOS

1. Ukmergės rajono savivaldybės administracijos Švietimo, kultūros ir sporto skyriaus nuostatai (toliau – Nuostatai) reglamentuoja skyriaus (toliau – Skyriaus) uždavinius, funkcijas, struktūrą ir teises.
2. Skyriaus paskirtis – dalyvauti formuojant savivaldybės švietimo, kultūros, turizmo ir sporto politiką, teisės aktų nustatyta tvarka vykdyti švietimo, kultūros, turizmo ir sporto viešąjį administravimą Ukmergės rajono savivaldybės švietimo, kultūros ir sporto įstaigose, bendradarbiauti su kitomis savivaldybės teritorijoje veikiančiomis įstaigomis, organizacijomis, kuriose organizuojamas vaikų ir suaugusiųjų neformalus švietimas, kultūrinio, sportinio pobūdžio veiklos, vaikų užimtumas.
3. Skyrius yra Ukmergės rajono savivaldybės administracijos struktūrinis padalinys, įgyvendinantis jam iškeltus uždavinius ir vykdantis jo kompetencijai priskirtas funkcijas. 
4. Skyrius neturi juridinio asmens teisių, finansuojamas iš savivaldybės biudžeto. 
[bookmark: P5868_1]5. Skyrius savo veikloje vadovaujasi Lietuvos Respublikos Konstitucija, Lietuvos Respublikos įstatymais, kitais Lietuvos Respublikos Seimo priimtais teisės aktais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Lietuvos Respublikos kultūros ministro įsakymais, Ukmergės rajono savivaldybės (toliau – Savivaldybė) tarybos sprendimais, mero potvarkiais,  administracijos direktoriaus įsakymais, šiais Nuostatais ir kitais teisės aktais.
6. Skyriaus veiklą įgyvendinant valstybės švietimo ir sporto politiką koordinuoja Švietimo, mokslo ir sporto ministerija, kultūros politiką – Kultūros ministerija. 

II SKYRIUS
SKYRIAUS TIKSLAS, UŽDAVINIAI IR FUNKCIJOS 
[bookmark: 251z]
7. Skyriaus tikslas – kokybiškas viešojo administravimo funkcijų vykdymas bei plėtros priemonių įgyvendinimas švietimo, kultūros, turizmo ir sporto srityse.
8. Skyriaus uždaviniai:
8.1. užtikrinti valstybės ir savivaldybės švietimo, kultūros, turizmo ir sporto politikos įgyvendinimą, Lietuvos Respublikos įstatymų, Lietuvos Respublikos Vyriausybės nutarimų, švietimo, mokslo ir sporto ministro įsakymų, kultūros ministro įsakymų, savivaldybės institucijų sprendimų ir kitų teisės aktų, reglamentuojančių švietimą, kultūrą, turizmą bei sportą, vykdymą;
8.2. organizuoti, vykdyti stebėseną ir tobulinti vaikų, jaunimo bei suaugusiųjų bendrąjį ugdymą ir sportą, specialiųjų ugdymosi poreikių turinčių mokinių ugdymą bei įtrauktį, ikimokyklinį ir priešmokyklinį, formalųjį švietimą papildantį ugdymą, kitą neformalųjį vaikų ir suaugusiųjų švietimą, švietimo pagalbos teikimą, vaikų ir jaunimo užimtumą, socialinio emocinių ugdymo ir prevencijos priemonių vykdymą; 
8.3. formuoti ir įgyvendinti rajono savivaldybės sporto politiką, rūpintis sportinių renginių organizavimu, sveikos gyvensenos propagavimu;

8.4. ugdyti rajono gyventojų bendrąją kultūrą ir sudaryti palankias sąlygas gyventojų kūrybinei veiklai, kultūrinių paslaugų prieinamumui bei įvairovei, profesionalaus meno sklaidai. Stebėti kultūrinių procesų raidą savivaldybėje, teikti pasiūlymus atitinkamoms institucijoms dėl jos korekcijų;
8.5. puoselėti etnokultūrą bei rajono regioninį savitumą;
8.6. gausinti bei tobulinti savivaldybės turistinius išteklius didinant rajono patrauklumą, sudaryti sąlygas rajono (regiono) turizmo plėtrai, teikti pasiūlymus dėl šio proceso efektyvinimo.
9. Skyrius, įgyvendindamas jam pavestus uždavinius, atlieka šias funkcijas:
9.1. analizuoja švietimo būklę ir rengia metines Savivaldybės švietimo stebėsenos (pažangos) ataskaitas, teikia mokiniams ir jų tėvams (globėjams, rūpintojams) informaciją apie Savivaldybės teritorijoje veikiančias švietimo įstaigas, vykdomas švietimo programas, taikomas mokymo(si) formas; 
9.2. renka ir analizuoja informaciją apie sporto veiklą rajone, teikia šią informaciją visuomenei bei Švietimo, mokslo ir sporto ministerijai;
9.3. dalyvauja rengiant Savivaldybės biudžeto projektų švietimo, kultūros ir sporto dalį, švietimo, kultūros, turizmo ir sporto plėtrai skirtų projektų aprašymus, Savivaldybės tarybai patvirtinus, organizuoja jų įgyvendinimą;
9.4. teikia Savivaldybės institucijoms siūlymus dėl sąlygų vykdyti privalomąjį ir visuotinį švietimą sudarymo, mokyklų tinklo formavimo, dalyvauja rengiant Savivaldybės mokyklų tinklo pertvarkos bendrojo plano projektą, Savivaldybės tarybai patvirtinus, organizuoja jo įgyvendinimą; 
9.5. tvarko švietimo informacines sistemas, prižiūri, kaip vykdomas mokyklų duomenų teikimas; konsultuoja mokyklas, derina jų bendrus poreikius diegiant mokyklų informacines sistemas; 
9.6. nustatyta tvarka organizuoja ir tvarko savivaldybės teritorijoje gyvenančių vaikų apskaitą; nustato mokyklos nelankančių vaikų skaičių ir jų ugdymosi poreikius, kartu su mokyklomis vykdo tikslines šių vaikų įtraukimo į švietimo veiklą programas, užtikrindamas vaikų iki 16 metų mokymąsi pagal privalomojo švietimo programas; 
9.7. koordinuoja Savivaldybės švietimo įstaigų veiklą, konsultuoja jų vadovus, mokytojus, švietimo pagalbos specialistus, mokyklų bendruomenes ugdymo turinio įgyvendinimo, ugdymo proceso organizavimo ir švietimo pagalbos teikimo klausimais, informuoja ir konsultuoja savivaldybės teritorijoje esančių nevalstybinių mokyklų vadovus ir mokytojus, mokyklų bendruomenes ugdymo turinio įgyvendinimo ir ugdymo proceso organizavimo klausimais;
9.8. organizuoja ir koordinuoja švietimo pagalbos (informacinės, psichologinės, socialinės pedagoginės, specialiosios pedagoginės, specialiosios pagalbos, profesinio orientavimo) teikimą, mokiniui, mokytojui, mokyklai; 
9.9. organizuoja bei koordinuoja Savivaldybės teritorijoje esančių mokyklų mokinių brandos egzaminus, pagrindinio ugdymo ir kitus mokymosi pasiekimų patikrinimo būdus pagal švietimo, mokslo ir sporto ministro patvirtintas mokymosi pasiekimų patikrinimo (egzaminų) programas, mokymosi pasiekimų patikrinimų (egzaminų) organizavimo ir vykdymo tvarkos aprašus; 
9.10. koordinuoja ugdymo karjerai paslaugų teikimą savivaldybei pavaldžiose bendrojo ugdymo įstaigose, bendradarbiauja su Ukmergės technologijų ir verslo mokykla dėl profesinio mokymo programų ir modulių pasirinkimo; 
9.11. atlieka Savivaldybės Valstybinės kalbos mokėjimo kvalifikavimo komisijos veiklos kontrolę;
9.12. kasmet teikia savivaldybės merui rekomendacijas dėl pavaldžių įstaigų direktorių vertinimo ir metinių veiklos užduočių nustatymo; 
9.13. koordinuoja ir prižiūri švietimo įstaigų, kurių savininkė yra Savivaldybė, mokytojų ir švietimo pagalbos specialistų atestaciją;
9.14. koordinuoja mokinių neformaliojo švietimo, formalųjį švietimą papildančio ugdymo, popamokinės veiklos, rajoninių olimpiadų, konkursų, varžybų organizavimą. Sudaro sąlygas mokiniams atstovauti Savivaldybei šalies ir tarptautinėse dalykinėse olimpiadose, sporto varžybose, įvairiuose konkursuose, parodose, šventėse;
9.15. dalyvauja konkursų savivaldybės švietimo įstaigos vadovų pareigoms eiti komisijose; 
9.16. atlieka Savivaldybės švietimo ir kultūros įstaigų veiklos priežiūrą, inicijuoja jų periodišką išorinį vertinimą, vykdo prevencines priemones, taiko pažangą skatinančias poveikio priemones. Padeda nevalstybinėms švietimo įstaigoms;
9.17. bendradarbiauja su švietimo, kultūros bei kūno kultūros ir sporto tarybomis spendžiant aktualius rajono sporto ir sveikos gyvensenos klausimus;
9.18. administruoja gabių vaikų ir jaunimo rėmimo fondo veiklą;
9.19. koordinuoja mokinių vežimą į mokyklas ir atsako, kad kiekvienas savivaldybės teritorijoje gyvenantis mokinys, besimokantis pagal priešmokyklinio, pradinio, pagrindinio ir vidurinio ugdymo programas, būtų vežamas į mokyklą ir atgal teisės aktų nustatyta tvarka; 
9.20. rengia ir teikia tvirtinti Savivaldybės institucijų sprendimų, potvarkių, įsakymų projektus:
9.20.1. dėl mokyklų tinklo pertvarkos bendrųjų planų patvirtinimo, švietimo ir kultūros įstaigų tinklo, jų steigimo, reorganizavimo, likvidavimo, pertvarkymo, struktūros pertvarkos;
9.20.2. dėl mokyklų mokinių ir klasių komplektų, ikimokyklinio ir priešmokyklinio bei neformaliojo švietimo įstaigų vaikų ir grupių skaičiaus nustatymo;
9.20.3. dėl švietimo ir kultūros įstaigų, kurių savininkė yra Savivaldybė, nuostatų, įstatų, jų pakeitimų ar papildymų;
9.20.4. dėl pritarimo švietimo įstaigų, kurių savininkė Savivaldybė, strateginiams planams;
9.20.5. dėl neformaliojo švietimo įstaigų, kurių savininkė yra Savivaldybė, veiklos išorinio vertinimo tvarkos;
9.20.6. dėl mokyklai priskirtų aptarnavimo teritorijų;
9.20.7. dėl neformaliojo vaikų švietimo lėšų skyrimo ir naudojimo tvarkos; 
9.20.8. dėl pritarimo ikimokyklinio ugdymo programoms;
9.20.9. dėl priešmokyklinio ugdymo organizavimo modelių patvirtinimo;
		9.20.10. dėl mokslo metų pradžios ir trukmės savivaldybės neformaliojo švietimo mokyklose ir ugdymo pagal neformaliojo švietimo programas pradžios savivaldybės bendrojo ugdymo mokyklose;
9.20.11. dėl asmenų priėmimo į savivaldybės ikimokyklinio ugdymo, kito neformaliojo vaikų švietimo mokyklas,  bendrojo ugdymo mokyklas;
9.20.12. dėl formaliojo ir neformaliojo švietimo (formalųjį švietimą papildančių) programų vykdymo savivaldybės mokyklose; 
9.20.13. dėl atlyginimo dydžio nustatymo už: vaikų, ugdomų pagal ikimokyklinio ugdymo programas; ikimokyklinio ugdymo ir bendrojo ugdymo mokyklos nuostatuose  nustatytas mokinių tėvų (globėjų, rūpintojų) pageidavimu teikiamas papildomas paslaugas; savivaldybės mokyklų teikiamą neformalųjį vaikų švietimą ir neformalųjį suaugusiųjų švietimą, taip pat dėl teikiamų švietimo, kultūros ar papildomų paslaugų kainų, įkainių ir tarifų nustatymo tais atvejais, kai jų nenustato Lietuvos Respublikos Vyriausybė;
9.20.14. dėl mokinių gyvenimo Savivaldybės bendrojo ugdymo mokyklos bendrabutyje išlaidų apmokėjimo iš savivaldybės biudžeto lėšų;
9.20.15. dėl neformaliojo vaikų švietimo programų mokinių atostogų metu vykdymo tvarkos;
9.20.16. dėl Savivaldybės teritorijoje gyvenančių mokinių nemokamo vežimo į mokyklas ir atgal tvarkos ir atvejų nustatymo;
9.20.17. dėl sąlygų organizuoti vaikų ir mokinių maitinimą ikimokyklinio ir bendrojo ugdymo mokyklose, kurių savininkė yra Savivaldybė, sudarymo;
9.20.18. dėl kvalifikacijos tobulinimo išlaidų mokytojams ir kitiems ugdymo procese dalyvaujantiems darbuotojams apmokėjimo tvarkos;
9.20.19. dėl mokesčio už teikiamas paslaugas vaikų poilsio stovyklose;
9.20.20. dėl švietimo, kultūros, turizmo ir sporto programų įgyvendinimo;
9.20.21. dėl kitų, pagal  kompetenciją sprendžiamų Savivaldybės kultūros ir turizmo politikos apspręstų klausimų;
9.20.22. kitais klausimais pagal skyriaus kompetenciją.
9.21. koordinuoja bei analizuoja sporto įstaigų ir organizacijų veiklą ir tinklo vystymą; 
9.22. atlieka gyventojų pareiškimų, skundų tyrimą teisės aktų nustatyta tvarka;
9.23. vykdo išsilavinimo pažymėjimų pažymėjimų blankų išdavimą mokykloms, jų apskaitą, teikia ataskaitas Nacionalinei švietimo agentūrai;
9.24. konsultuoja neformaliojo vaikų švietimo programų teikėjus programų rengimo, registravimo, veiklos organizavimo klausimais;
9.25. konsultuoja mokinių savivaldos organizacijas mokyklose veiklos organizavimo klausimais;
9.26. formuoja ir įgyvendina savivaldybės kultūros politiką muziejų, kultūros centrų, teatrų, muzikos, dailės, kino, etnokultūros bei gyventojų bendrosios kultūros ugdymo srityse, rūpinasi profesionalaus meno sklaida;
9.27. analizuoja kultūros ir turizmo raidos tendencijas šalyje ir užsienyje, teikia pasiūlymus dėl Savivaldybės strateginio plėtros ir veiklos plano kultūros ir turizmo sričių turinio;
9.28. stebi ir analizuoja šalies turizmo rinką, rengia ir teikia kultūros ministerijai, kitoms valstybės institucijoms informaciją apie kultūros ir turizmo būklę ir perspektyvas Savivaldybėje;
9.29. analizuoja skyriaus kuruojamų kultūros (Ukmergės kultūros centro, Ukmergės kraštotyros muziejaus, Ukmergės rajono savivaldybės Vlado Šlaito viešosios bibliotekos) įstaigų veiklą, analizuoja jų tinklą, prognozuoja jo vystymąsi;
9.30. kuruoja kultūros ir turizmo paslaugas teikiančių savivaldybės įstaigų veiklą, bendradarbiavimą su partneriais šalyje ir užsienyje, bendrauja ir bendradarbiauja su savivaldybės teritorijoje veikiančiomis nevyriausybinėmis organizacijomis;
9.31. rūpinasi etninės kultūros, profesionalaus ir mėgėjų meno puoselėjimu bei skaida, kultūrinių ryšių plėtra, palaiko ryšius su bendruomenėmis, nevyriausybinėmis organizacijomis, fondais, draugijomis, koncertinėmis organizacijomis, kūrybinėmis sąjungomis, žiniasklaidos priemonėmis kultūros klausimais;
	9.32. kuruoja, planuoja ir koordinuoja kultūros renginius (šventes, dainų šventes, festivalius, konkursus, konferencijas ir kt.) Savivaldybės teritorijoje, rūpinasi Savivaldybės kultūros sklaida šalyje ir užsienyje;
	9.33. teikia pasiūlymus Savivaldybės tarybai ir administracijos direktoriui dėl kultūrinės bei turizmo infrastruktūros vystymo, kultūros ir turizmo įstaigų rajone steigimo, reorganizavimo ir likvidavimo;
	9.34. kuruoja Savivaldybės paramą kūrybinei ir kultūrinės saviraiškos veiklai: priima paraiškas kultūros, meno, knygų leidybos, kitos kūrybinės veiklos projektų daliniam finansavimui iš savivaldybės biudžeto, registruoja pateiktas paraiškas, sistemina ir teikia jas ekspertų svarstymui, atlieka kitą būtiną techninį darbą tvarkant dalinio finansavimo suteikimą kūrybiniams projektams;
	9.35. kuruoja Istorinio ir kultūrinio paveldo objektų, žymių kraštiečių atminimo įamžinimo, Dailės, dizaino, mažosios architektūros kūrinių įrengimo miesto viešosiose erdvėse programas, inicijuoja kūrybines dirbtuves bei konkursus;
	9.36. tvarko Etninės kultūros globos ir Kultūros tarybų, Kūrybinių projektų vertinimo ir Literatūrinės Vlado Šlaito premijos komisijų, kitų Savivaldybės struktūrų, kurių veiklos kuravimas pavestas Skyriui, veiklos dokumentus;
	9.37. konsultuoja nevyriausybinių sporto organizacijų, sporto klubų vadovus veiklos organizavimo klausimais. Teikia informaciją sporto organizacijoms, apie Savivaldybės skelbiamus projektus, jų finansavimą, inicijuoja sutarčių sudarymą;
	9.38. planuoja ir koordinuoja rajono sporto renginius;
	9.39. bendradarbiauja su šalies, kitų miestų bei regionų sporto institucijomis, užsienio sporto įstaigomis bei organizacijomis;
	9.40. vykdo pagal skyriaus kompetenciją viešuosius pirkimus ir rengia atitinkamas pirkimų užduotis.
	9.41. pagal kompetenciją dalyvauja rengiant ir įgyvendinant trumpalaikes ir ilgalaikes programas, realizuojančias savivaldybės strateginės plėtros plane įtvirtintas nuostatas, teikia ataskaitas apie minėtų programų įgyvendinimą;
	9.42. organizuoja ir kontroliuoja savo parengtų sprendimų, potvarkių ir įsakymų įgyvendinimą.

III SKYRIUS
SKYRIAUS STRUKTŪRA

	10. Skyriui vadovauja vedėjas, kurį į pareigas priima ir iš jų atleidžia Savivaldybės administracijos direktorius Valstybės tarnybos įstatymo nustatyta tvarka. 
	11. Skyriaus vedėjas atsako, kad skyriaus veikloje būtų laikomasi Lietuvos Respublikos įstatymų, vykdomi Vyriausybės nutarimai, Švietimo, mokslo ir sporto ministro įsakymai, Kultūros ministro įsakymai, Savivaldybės tarybos sprendimai, mero potvarkiai, administracijos direktoriaus įsakymai.
	12. Kai vedėjas negali eiti pareigų, jį pavaduoja vedėjo pavaduotojas.
[bookmark: part_1f092eafa9be48c2a024e5319e7146d8]	13. Skyriuje dirba valstybės tarnautojai, kuriuos Valstybės tarnybos įstatymo nustatyta tvarka į pareigas priima ir iš jų atleidžia, skiria tarnybines, drausmines nuobaudas ar paskatinimus Savivaldybės administracijos direktorius.
	14. Skyriaus specialistai:
	14.1. atsakingi už jų pareigybės aprašymuose numatytų funkcijų įgyvendinimą; 
	14.2. vykdo atskirus savivaldybės administracijos direktoriaus ir skyriaus vedėjo pavedimus;
	14.3. atleidžiami iš pareigų arba perkeliami į kitas pareigas privalo perduoti reikalus (nebaigtus vykdyti dokumentus, neišspręstus klausimus ir kt.), informacinę ir norminę medžiagą skyriaus vedėjui arba kitam Savivaldybės administracijos direktoriaus paskirtam darbuotojui.
	15. Skyrius planuoja savo veiklą – rengia metinį veiklos planą, kurį teikia tvirtinti Savivaldybės administracijos direktoriui.

IV SKYRIUS
SKYRIAUS TEISĖS IR ATSKAITOMYBĖ

	16. Skyrius turi teisę:
	16.1. kreiptis į valstybės ir savivaldybės administravimo subjektus savo kompetencijos klausimais;
	16.2. gauti iš valstybės ir savivaldybės įstaigų, kitų Savivaldybės administracijos padalinių, pavaldžių švietimo, kultūros, turizmo ir sporto paslaugų teikėjų duomenis, kurių reikia Skyriaus uždaviniams įgyvendinti ir funkcijoms vykdyti;
	16.3. sudaryti darbo grupes sprendžiamoms problemoms nagrinėti;
	16.4. dalyvauti rengiant įstatymų bei kitų teisės aktų, reglamentuojančių švietimo, kultūros, turizmo ir sporto veiklą, projektus; teikti pastabas ir siūlymus dėl parengtų projektų;
	16.5. bendradarbiauti su kitų savivaldybių administracijų švietimo, kultūros ir sporto padaliniais, kitais juridiniais ir fiziniais asmenimis, socialiniais partneriais;
	16.6. gauti iš pavaldžių įstaigų vadovų veiklos ataskaitas, kitus dokumentus, duoti jiems pavedimus įvairiais veiklos organizavimo klausimais;
	16.7. dalyvauti tarptautinėse švietimo, kultūros, turizmo  ir sporto programose, projektuose ar kitaip bendradarbiauti su užsienio valstybių švietimo sistemos, turizmo, kultūros ir  sporto subjektais;
	16.8. leisti įsakymus, susijusius su švietimo, kultūros ir sporto teikėjų ir skyriaus darbuotojų veikla;
	16.9. teikti siūlymus Savivaldybės administracijos direktoriui dėl darbo, susijusio su švietimo, kultūros ir sporto paslaugų teikėjų veiklos administravimu, tobulinimo;
	16.10. teisės aktų nustatyta tvarka dalyvauti pavaldžių įstaigų vadovų skyrimo konkursuose.
	17. Skyrius gali turėti ir kitų teisių, kurias suteikia Lietuvos Respublikos įstatymai, vyriausybės nutarimai ir kiti teisės aktai.
	18. Skyriaus vedėjas, pavaduotojas, specialistai tobulina savo kvalifikaciją iš Lietuvos Respublikos valstybės biudžeto ar  savivaldybės biudžeto, fondų ir kitų teisėtų lėšų.
	19. Skyriaus vedėjas tiesiogiai pavaldus ir atskaitingas Savivaldybės administracijos direktoriui.
	20. Skyriaus pavaduotojas ir specialistai tiesiogiai pavaldūs ir atskaitingi skyriaus vedėjui.
	21. Skyriaus vedėjas, pavaduotojas ir specialistai atsako už tinkamą priskirtų funkcijų, numatytų skyriaus nuostatuose ir jų pareigybių aprašymuose, vykdymą. 
	22. Už labai gerą darbą, skubų ypatingų užduočių atlikimą ir kitais įstatymų numatytais atvejais skyriaus tarnautojai ir darbuotojai skatinami įstatymų nustatyta tvarka.

V SKYRIUS
BAIGIAMOSIOS NUOSTATOS

	23. Skyriaus nuostatai keičiami ir papildomi pasikeitus Skyriaus kompetencijai.  Nuostatai tvirtinami Administracijos direktoriaus įsakymu. 
	24. Skyrius reorganizuojamas ar likviduojamas Savivaldybės tarybos sprendimu teisės aktų nustatyta tvarka. Šiuo atveju Skyrius savo įgaliojimus perduoda naujiems administracijos struktūriniams padaliniams, kuriems priskiriamos Skyriaus funkcijos.
	25. Perduodant ir perimant funkcijas, surašomas perdavimo – priėmimo aktas, kuriame pateikiami  svarbiausieji duomenys apie Skyriaus dokumentų ir archyvo būklę. Perduodamas skyriaus antspaudas ir spaudai.

